CELEX: 32016R2135
Language: hr
Date: 2016-11-23 00:00:00
Title: Uredba (EU) 2016/2135 Europskog parlamenta i Vijeća od 23. studenoga 2016. o izmjeni Uredbe (EU) br. 1303/2013 u pogledu određenih odredaba koje se odnose na financijsko upravljanje za određene države članice koje su u poteškoćama ili kojima prijete ozbiljne poteškoće u odnosu na njihovu financijsku stabilnost

13.12.2016   
            
            
               HR
            
            
               Službeni list Europske unije
            
            
               L 338/34
            
         UREDBA (EU) 2016/2135 EUROPSKOG PARLAMENTA I VIJEĆA
   od 23. studenoga 2016.
   o izmjeni Uredbe (EU) br. 1303/2013 u pogledu određenih odredaba koje se odnose na financijsko upravljanje za određene države članice koje su u poteškoćama ili kojima prijete ozbiljne poteškoće u odnosu na njihovu financijsku stabilnost
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 177.,
   uzimajući u obzir prijedlog Europske komisije,
   nakon prosljeđivanja nacrta zakonodavnog akta nacionalnim parlamentima,
   uzimajući u obzir mišljenje Europskoga gospodarskog i socijalnog odbora (1),
   nakon savjetovanja s Odborom regija,
   u skladu s redovnim zakonodavnim postupkom (2),
   budući da:
   
               (1)
            
            
               U članku 24. stavku 3. Uredbe (EU) br. 1303/2013 Europskog parlamenta i Vijeća (3) predviđeno je da Komisija razmatra povećanje međuplaćanja iz europskih strukturnih i investicijskih fondova za iznos od 10 postotnih bodova iznad stvarne stope sufinanciranja za svaki prioritet ili mjeru za države članice koje su sudjelovale u programu prilagodbe nakon 21. prosinca 2013. i zatražile korištenje tim povećanjem do 30. lipnja 2016. i da podnese Europskom parlamentu i Vijeću izvješće sa svojom ocjenom te, prema potrebi, zakonodavni prijedlog prije 30. lipnja 2016. Komisija je navedeno izvješće podnijela Europskom parlamentu i Vijeću 27. lipnja 2016.
            
         
               (2)
            
            
               Pet država članica ispunjavalo je uvjete za povećana plaćanja u skladu s člankom 24. Uredbe (EU) br. 1303/2013, i to Rumunjska, Irska, Portugal, Cipar i Grčka. Rumunjska, Irska, Portugal i Cipar završili su svoje programe gospodarske prilagodbe. Program prilagodbe provodi se još samo u Grčkoj i ona prima povezanu financijsku pomoć do trećeg tromjesečja 2018. Budući da se Grčka još uvijek suočava s ozbiljnim poteškoćama u odnosu na svoju financijsku stabilnost, trebalo bi produljiti trajanje isplata većih iznosa za države članice s privremenim proračunskim poteškoćama.
            
         
               (3)
            
            
               Međutim, mogućnost isplate većih iznosa trebala bi završiti 30. lipnja godine nakon kalendarske godine u kojoj predmetna država članica prestane primati financijsku pomoć u okviru programa prilagodbe.
            
         
               (4)
            
            
               Člankom 120. stavkom 3. Uredbe (EU) br. 1303/2013 zahtijeva se od Komisije da izvrši pregled kako bi provjerila opravdanost održavanja najveće stope sufinanciranja od 85 % na razini svake prioritetne osi za sve operativne programe koji primaju potporu iz Europskog fonda za regionalni razvoj (EFRR) i Europskog socijalnog fonda (ESF) u Cipru nakon 30. lipnja 2017. i prema potrebi podnese zakonodavni prijedlog prije 30. lipnja 2016.
            
         
               (5)
            
            
               Cipar je zaključio svoj program prilagodbe u ožujku 2016. Međutim, gospodarsko stanje u Cipru još je nestabilno i obilježava ga spora stopa rasta, pad ulaganja, visoka stopa nezaposlenosti i opterećen financijski sektor. Kako bi se smanjio pritisak na nacionalni proračun i ubrzala potrebna ulaganja, trebalo bi produljiti stopu sufinanciranja od 85 % za sve operativne programe koji primaju potporu iz EFRR-a i ESF-a u Cipru do zatvaranja operativnog programa.
            
         
               (6)
            
            
               Kako bi se omogućila žurna primjena mjera predviđenih u ovoj Uredbi, ova bi Uredba trebala stupiti na snagu sljedećeg dana od dana objave u Službenom listu Europske unije,
            
         DONIJELI SU OVU UREDBU:
   Članak 1.
   Uredba (EU) br. 1303/2013 mijenja se kako slijedi:
   
               1.
            
            
               Članak 24. zamjenjuje se sljedećim:
               „Članak 24.
               Isplate većih iznosa državi članici s privremenim proračunskim poteškoćama
               1.   Na zahtjev države članice međuplaćanja se mogu povećati za 10 postotnih bodova iznad stope sufinanciranja koja se primjenjuje na svaki prioritet EFRR-a, ESF-a i Kohezijskog fonda ili na svaku mjeru EPFRR-a i EFPR-a.
               Ako država članica ispunjava jedan od sljedećih uvjeta nakon 21. prosinca 2013., povećana stopa, koja ne smije premašiti 100 %, primjenjuje se na sve zahtjeve te države članice za plaćanje za razdoblje do 30. lipnja 2016.:
               
                           (a)
                        
                        
                           ako dotična država članica od Unije prima zajam u skladu s Uredbom (EU) br. 407/2010;
                        
                     
                           (b)
                        
                        
                           ako dotična država članica prima srednjoročnu financijsku pomoć u skladu s Uredbom (EZ) br. 332/2002 pod uvjetom provedbe programa makroekonomske prilagodbe;
                        
                     
                           (c)
                        
                        
                           ako je dotičnoj državi članici dostupna financijska pomoć pod uvjetom provedbe programa makroekonomske prilagodbe kako je navedeno u Uredbi (EU) br. 472/2013.
                        
                     Ako država članica ispunjava jedan od uvjeta iz drugog podstavka nakon 30. lipnja 2016., povećana stopa primjenjuje se na njezine zahtjeve za plaćanje za razdoblje do 30. lipnja godine nakon kalendarske godine u kojoj je završila isplata povezane financijske pomoći.
               Ovaj stavak ne primjenjuje se na programe u okviru Uredbe o ETS-u.
               2.   Neovisno o stavku 1., potpora Unije u obliku međuplaćanja i konačne isplate ne smije biti viša od:
               
                           (a)
                        
                        
                           javnih rashoda; ili
                        
                     
                           (b)
                        
                        
                           maksimalnog iznosa potpore iz ESI fondova za svaki prioritet EFRR-a, ESF-a i Kohezijskog fonda ili za svaku mjeru EPFRR-a i EFPR-a, u skladu s odlukom Komisije kojom se odobrava program,
                        
                     ovisno o tome što je niže.”.
            
         
               2.
            
            
               U članku 120. stavku 3. drugi podstavak zamjenjuje se sljedećim:
               „Za razdoblje od 1. siječnja 2014. do zatvaranja operativnog programa stopa sufinanciranja na razini svake prioritetne osi za sve operativne programe u Cipru ne smije biti viša od 85 %.”.
            
         Članak 2.
   Ova Uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Strasbourgu 23. studenoga 2016.
      
         
            Za Europski parlament
         
         
            Predsjednik
         
         M. SCHULZ
      
      
         
            Za Vijeće
         
         
            Predsjednik
         
         I. KORČOK
      
   
   
      (1)  Mišljenje od 21. rujna 2016. (još nije objavljeno u Službenom listu).
   
      (2)  Stajalište Europskog parlamenta od 25. listopada 2016. (još nije objavljeno u Službenom listu) i odluka Vijeća od 14. studenoga 2016.
   
      (3)  Uredba (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 (SL L 347, 20.12.2013., str. 320.).